**Tájékoztató a szabadtéri tűzgyújtással kapcsolatos**

**2022. évi tűzvédelmi szabályokról**

Igazgatóságunk a 2022. évben is kiemelt figyelmet fordít a Győr-Moson-Sopron megyében élők élet- és vagyonbiztonságára és rendkívül fontosnak tartjuk a lakosság, valamint a gazdálkodó szervezetek tájékoztatását az aktualitásokról, jelen esetben a szabadtéri tűzgyújtásra vonatkozó megváltozott szabályokról és kötelezettségekről.

**I. Szabadtéri tűzgyújtás belterületen**

**1. Avar és kerti hulladék égetése**

Belterületi ingatlanon kerti hulladék égetése a hatályos jogi szabályozás alapján tiltott. A tiltás alól az önkormányzat helyi rendeletben felmentést adhat, ebben szabályozza az égetés feltételeit, körülményeit. A helyi önkormányzatnál kell érdeklődni, hogy mikor lehet a kertben égetni.

Amennyiben nincs ilyen rendelete az önkormányzatnak, abban az esetben nem szabad avart és kerti hulladékot égetni.

Az avar és kerti hulladékok égetésekor a tüzet soha nem szabad felügyelet nélkül hagyni és minden esetben gondoskodni kell a megfelelő mennyiségű oltóanyagról. Mindig legyen nálunk a tűz oltására alkalmas kézi szerszám, és csak akkora tüzet gyújtsunk, amekkorát folyamatosan felügyeletünk alatt tudunk tartani. Tájékozódjunk a várható időjárásról, mert a szél kedvez a tűz gyors továbbterjedésének.

Fontos még tudni, hogy elektromos vezetékek alatt, és azok 5 méteres közelségében is tilos a tűzgyújtás!

Belterületi avar vagy kerti hulladék égetése során ***bejelentési kötelezettség nem áll fenn.***

**2. Kerti grillsütő használata, szalonnasütés, bográcsozás**

A saját tulajdonú, belterületi ingatlanon található tűzhely, vagy grillsütő használata nem tiltott a tűzgyújtási tilalom idején sem és ***bejelentési kötelezettség sem terheli az érintetteket.***

Az ilyen - nyílt lángú - berendezések, eszközök használata, tűz gyújtása az ingatlanon belül az általános égetési szabályok betartását követeli meg. Ezek röviden a következők:

 nem szabad felügyelet nélkül hagyni az égő tüzet, még ki nem hűlt parazsat, hamut;

 gondoskodni kell a megfelelő, tűz oltására alkalmas anyag, eszköz készenlétben tartására,

pl. víz, homok;

 a tevékenység befejezését követően a tüzet gondosan el kell oltani, meg kell győződni arról, hogy elaludt.

**II. Szabadtéri tűzgyújtás külterületen**

Az Országos Tűzvédelmi Szabályzatról szóló 54/2014. (XII. 5.) BM rendelet (OTSZ) 2022. június

13-i változása megszüntette a külterületi irányított égetés fogalmát.

**Külterületen égetés most már kizárólag abban az esetben végezhető, ha azt más jogszabály**

**megengedi, egyéb esetben tilos.**

A levegő védelméről szóló 306/2010. (XII. 23.) Korm. rendelet 27. § (1) - (3) bekezdése alapján:

*„27. § (1) E § rendelkezéseitől jogszabály eltérően rendelkezhet.*

*(2) Hulladék nyílt téri, vagy a hulladékok égetésének feltételeit rögzítő jogszabályban foglaltaknak nem megfelelő berendezésben történő égetése, a háztartásban keletkező papírhulladék és veszélyesnek nem minősülő, kezeletlen fahulladék háztartási berendezésben történő égetése kivételével tilos. Nyílt téri hulladékégetésnek minősül, ha a hulladék - az elemi kár kivételével - bármilyen okból kigyullad.*

*(3) Lábon álló növényzet, tarló és növénytermesztéssel összefüggésben keletkezett hulladék nyílt téri égetése tilos.”*

**1. Külterületen végezhető égetés**

Természetesen külterületen grillezni, bográcsozni vagy szalonnát sütni a továbbiakban is szabad az alapvető, már említett tűzvédelmi szabályok betartásával és **bejelentési kötelezettség sem áll fenn**!

Külterületen és külterületi zártkerti ingatlanon az alábbi esetekben lehet égetést végezni:

 hatóságilag elrendelt szőlőégetés,

 erdőben erdőgazdálkodási vágástéri hulladék égetése,

 fagykár elleni védekezés érdekében végzett „füstölés”,

 egyéb jogszabály által engedélyezett égetés.

Ezen tevékenységek esetében a ***IV. fejezet szerinti bejelentési kötelezettség áll fenn!***

Az OTSZ 227. §-a rendelkezik a jogszabály által engedélyezett égetés szabályairól:

*„227. § (1) Jogszabály által engedélyezett égetés során a tarlóégetés csak az alábbiak szerint végezhető:*

*a) a tarlónak minden oldalról egyidejűleg történő felgyújtása tilos; az égetéshez csak a*

*tarlómaradványok használhatók fel; a szalmát elégetéssel megsemmisíteni, lábon álló gabonatábla*

*mellett tarlót égetni tilos,*

*b) a tarlót vagy az érintett szakaszokat a tarlóégetés megkezdése előtt legalább 3 méter szélességben körül kell szántani vagy tárcsázni, és az adott területen az apró vadban okozható károk elkerülése érdekében vadriasztást kell végrehajtani, a fasorok, facsoportok védelmére a helyi adottságoknak megfelelő, de legalább 6 méteres védősávot kell szántással vagy tárcsázással biztosítani,*

*c) tarlóégetés 10 ha-nál nagyobb területen szakaszosan végezhető, és csak az egyik szakasz felégetése után lehet a másik szakasz felégetéséhez hozzáfogni,*

*d) a tarlóégetés során tűzoltásra alkalmas kéziszerszámmal ellátott, megfelelő létszámú, kioktatott személy jelenlétéről kell gondoskodni, és legalább egy mezőgazdasági vontatót ekével vagy tárcsával a helyszínen készenlétben kell tartani.*

*(2) A lábon álló növényzet, avar és egyéb növényi hulladék égetése során az (1) bekezdés szabályait kell alkalmazni.”*

***III. Szabadtéri tűzgyújtás erdőterületen***

***1. Tűzgyújtás az erdőben kijelölt tűzrakó helyen***

*Az erdőgazdálkodók a parkerdők területén turisztikai célból tűzvédelmi szempontból állandó és biztonságos tűzrakó helyet kötelesek kialakítani. A kijelölt tűzrakó helyet az erdőgazdálkodó kötelessége karbantartani, illetve az erdőtűz elleni védelmével kapcsolatos feltételek megteremtéséről gondoskodni. A kialakított tűzrakó helyen az alábbi szabályok betartásával bárki jogosult tüzet rakni:*

* a tűz meggyújtása előtt a tűzrakó hely környékét meg kell tisztítani a levelektől, faágaktól azért, hogy a tűz ne terjedhessen át az erdőre;*

* nem szabad felügyelet nélkül hagyni az égő tüzet, a még ki nem hűlt parazsat, hamut;*

* fel kell készülni a tűz eloltására, ha feltámadna a szél, gondoskodni kell arról, hogy készenlétben legyen a tűz oltására alkalmas anyag, eszköz (pl. víz, homok, lapát),*

* a tüzelés befejezését követően a tüzet gondosan el kell oltani, meg kell győződni arról, hogy elaludt, távozás előtt lehetőleg földet kell szórni a hamura.*

***2. Erdőgazdálkodási tevékenységhez kapcsolódó égetés***

*Az erdőgazdálkodási tevékenységhez kapcsolódó (vágástéri hulladék) égetésre csak az erdőgazdálkodó – annak hiányában az erdő tulajdonosa – írásbeli engedélye birtokában lévő személy jogosult. Felhívjuk az erdőgazdálkodók figyelmét, hogy az erdőgazdálkodási tevékenység keretében végzett égetés alkalomszerű tűzveszélyes tevékenységnek minősül, melyet előzetesen az illetékes katasztrófavédelmi igazgatósághoz be kell jelenteni.*

*Az erdőterületen végzett égetés részletes szabályait a 4/2008 (VIII. 1.) ÖM rendelet 9. § tartalmazza. Védett természeti területen lévő erdőben - a kijelölt és a kiépített tűzrakó hely kivételével - tűz gyújtásához a természetvédelmi hatóság engedélye is szükséges.*

***3. Tűzgyújtási tilalom***

*Fokozott tűzveszély esetén a Nemzeti Élelmiszerlánc-biztonsági Hivatal Erdészeti Igazgatósága*

***TŰZGYÚJTÁSI TILALMAT*** *rendelhet el, hirdethet ki.*

***Tűzgyújtási tilalom idején TILOS TÜZET GYÚJTANI az erdőterületeken, valamint a fásításokban és az ezektől mért 200 méteres körzetében lévő külterületi ingatlanokon!***

*Ide kell érteni a felsorolt területeken található tűzrakó helyeket, a vasút és közút menti fásításokat, valamint a parlag és gazégetést is.*

*Az aktuális tűzgyújtási tilalomról (fokozott tűzveszélyről) a* [*www.katasztrofavedelem.hu*](http://www.katasztrofavedelem.hu) *weboldalon, valamint a NÉBIH EI hivatalos honlapján, a www.erdotuz.hu weboldalon, illetve az onnan is elérhető szakmai honlapokon lehet tájékozódni.*

***4. Erdő- és vegetációtűz megelőzés alapszabályai***

*A tüzek 99 százaléka az emberi tevékenységre vezethető vissza, ezért az erdőtűz és vegetációtűz*

*elleni legjobb védekezés az odafigyelés, mert:*

***eldobni ≤ 1 másodperc***

***eloltani ≥ 100 óra***

***helyreállítani ≥ 100 év!***

***IV. A füstfejlődéssel vagy lánghatással járó tevékenységek bejelentése***

*Fontos változás, hogy minden olyan füstfejlődéssel vagy lánghatással járó tevékenységet, amely*

*összetéveszthető a valós tűzesettel, az illetékes megyei katasztrófavédelmi igazgatóságnak a*

*tevékenység megkezdése előtt írásban be kell jelenteni.*

*A bejelentésnek tartalmaznia kell a tevékenység végzésének időpontját, terjedelmét, földrajzi koordinátákkal, címmel vagy helyrajzi számmal megadott helyét, a kapcsolattartó telefonos elérhetőségét és lakcímét vagy tartózkodási helyét.*

*A bejelentést az alábbi e-mail címre kell megtenni: gyor.egetes@katved.gov.hu*

***A bejelentési kötelezettség nem vonatkozik*** *a kerti grillezésre, bográcsozásra, szalonnasütésre, valamint az önkormányzati rendelet által engedélyezett belterületi avar és kerti hulladék égetésére.*

***V. A tűzvédelmi jogszabálysértések következménye***

*A tűzvédelmi szabályok megszegése esetén annak súlyosságát és következményeit mérlegelve a felelős személy(ekk)el szemben a tűzvédelmi hatóság (katasztrófavédelem) 10.000.000 Ft-ig terjedő tűzvédelmi bírságot szabhat ki, melynek megfizetése a büntető, illetve polgári jogi felelősség, valamint a tűzvédelmi bírság kiszabására okot adó szabálytalanság megszüntetésének kötelezettsége alól nem mentesít. A tűzgyújtási tilalomra vonatkozó rendelkezések megsértése erdővédelmi bírsággal sújtható.*

***Az észlelt tűzesetet haladéktalanul jelezni kell a 105 vagy 112-es segélyhívó számon.***

*Amennyiben a szabadtéri tűzgyújtás szabályaival kapcsolatban további kérdése merülne fel, úgy azt felteheti az alábbi telefonszámokon, ügyfélfogadási időben:*

***Ügyfélfogadási idő:***

*Hétfő: 10:00 - 12:00-ig*

*Szerda: 13:00 - 15:00-ig*

*Péntek: 09:00 - 11:30-ig*

***Telefonszámok:***

*Soproni Katasztrófavédelmi Kirendeltség 99/510-672*